GOG-ip sungiusaasua: Bronzenanniunnermi Andreas Holst ajoquseqqagami peqataasinnaanngilaq | Sermitsiaq.AG\nGOG-ip sungiusaasua: Bronzenanniunnermi Andreas Holst ajoquseqqagami peqataasinnaanngilaq\nAssammik arsarluni DM-semifinalimi ajorsarnerup kingorna bronzenanniunnissami GOG-imi unammisartoq piginnaasaqarluartoq Andreas Holst peqataasinnaanngilaq\n– Andreas Holst unammeqqinnavianngilaq. Tamanna ilimananngilaq. Pingasunngorpamut piareereersimanissaanit apeqqutaaneruvoq qaammatit qassit peqassannginnersoq, Jakob Larsen oqarpoq Knud Fl. Larsen\nSunday, 22. May 2016 - 13:48\nGOG DM-finalimut anngutinngitsoorpoq, arfininngormat ualikkut Team Tvis Holstebromut ajorsarami.\nSemifinalimi unamminerup aappassaa aallartiinnangajattoq GOG-p piginnaaneqarluartoq 21-inik ukiulik Andreas Holst anisittariaqarpaa. Sakkortuumik sakanneqarluni seeqquni pillutsippaa unamminerullu sinnera peqataasinnaajunnaarluni.\nSungiusaasuuneq Jakob Larsenip naapertorlugu qanoq ajoqusertigisimanersoq suli nalunarpoq.\n– Sapaatiuppat scannerneqareertinnagu tamanna oqaatigiuminaappoq. Maannakkorpiaq niua sukassimangaarmat suunersoq tamakkiisumik oqaatigisinnaanngilarput. Ilimanarpoq meniskimigut ajoqusersimavoq, scannertinnaguli oqaatigineqarsinnaanngilaq, unamminerup kingorna sungiusaasoq oqarpoq.\nJakob Larsenip oqaluttuarpoq bronzenanniunnermi backi inuusuttoq peqataasinnaanngitsoq.\n– Andreas Holsrt unammeqataasinnaanngilaq. Unammineqataasinnaanersoq qularnartorujussuuvoq. Pingasunngornermut piareereersimanissaanit apeqqutaaneruvoq qaammatit qassit peqassannginnersoq, taanna oqarpoq.\nSemifinalit aappaani GOG allat unammisarfianni unammivoq, Team Tvis Holstebrolu unamminermi qularnaatsumik 30 - 25-imik ajugaavoq. Unamminermi siullermi GOG Gudmemi 27 - 28-imik ajorsarmat Team Tvis Holstebro ajuunnernik ktaillugit arfinilinnik amerlanerusunik isertitsilluni ajugaavoq.\nTaamaattumik GOG-p bronzenanniunnissami Bjerringbro-Silkeborgip )(BSV) aamma KIF Kolding Københavnip unamminerannit ajorsartoq unammissavaa, taakkualu semifinalimi aappassaanik unamminerat pissaaq sapaatiuppat.\nArfininngormat unamminermi Tvis Holstebromeersut sukalanerupput, muminnermilu 19-23-mik siuarsimallutik. Taamaasilluni muminnermi GOG ajorsapajaareerpoq.\n– Unamminerup immikkoortuani siullermi arsarnerloqaagut iluamillu aallartinngisaannarluta. Teknikkikkut kukkunivut kisissaanngingajapput. Aamma akeqqavut arsarluaqigamik, qeqqani assersuisuvut backivullu sapersartittarlugit, Jakob Larsen oqarpoq.\nFynimeersoq GOG 2010-mi akiliisinnaajunnaarpoq, holdilu 2013-imi kakkannerpaanut uteqqimmat siumuinnavik ingerlasimavoq.\n– Pingaaruteqartorujussuuvoq oqarsinnaagatta Danmarkimi assammik arsartartunut pitsaanerpaanut uteqqissimasugut. Slutspilimi ingerlalluarsimavugut. Pikkunaakujuppoq maani unamminerup immikkoortuani siullermi taama sapersartinneqartigigatta.\n– Kingumulli qiviarluni isigigaanni aamma ajunngilaq holdimut grundspillimi taama ajugaalluartigisimasumut ajorsaratta. Taamaattumik piginnaasavut nassaareqqipallassavagut pingasunngorpallu unammilluarluta, ilami ajugaarusoqigatta, Jakob Larsen oqarpoq.